Til skoðunar er að loka Reynisfjöru á tímum þegar hætta þykir þar hvað mest. Ferðamálastjóri segir að þó svo að lagalegar heimildir séu fyrir því - eigi að forðast að loka vinsælum ferðamannastöðum eins og Reynisfjöru.
Aðstæður í Reynisfjöru eru hættulegri nú en oft áður. Sjórinn hefur fært til sandinn í fjörunni þannig að nokkuð brattur bakki hefur myndast við stuðlabergshellinn í fjörunni en þangað sækja flestir ferðamenn sem fara um Reynisfjöru. Brimið brýtur svo á horninu þar sem stuðlabergið er og margir sitja í. Maður lést á þessum slóðum í fjörunni á föstudag þegar alda hreif hann með sér. Þá var þýsk fjölskylda hætt komin í gær á sama stað.
Þetta er náttúrulega skelfilegt öll svona slys og auðvitað verður að beita öllum ráðum til að koma í veg fyrir þau. Hvað varðar þennan stað þá eru merkingar ítarlegar. Allir sem þarna koma eru varaðir við þeim hættum sem þarna eru. Og eins og komið hefur fram var þarna fararstjóri sem brýndi fyrir fólki að fara varlega. Þannig að það virðist allt hafa verið gert til þess að vara fólk við þeim hættum sem þarna voru en samt gerist þetta.
Ferðamálaráðherra skipaði fyrir nokkru starfshóp sem skoða á hvort unnt sé að bæta öryggi ferðamanna í Reynisfjöru. Skarphéðinn segir að hópurinn skoði hvort unnt sé að loka Reynisfjöru þegar hún er hvað hættulegust.
Það virðist að lagaheimildir til að loka hættulegum stöðum séu til staðar. En það er hæpið að vera að nota það mikið. Ísland er ekkert hættulaus áfangastaður. Og eins og með Reynisfjöru, kemur til greina að loka þeim stað út af þessu? Ég held að það sé eitthvað sem við eigum ekki að gera heldur gera betur í forvörnum og að reyna að koma í veg fyrir slysin.